Crucile eroilor români din cimitirul Valea Uzului, acoperite cu saci de gunoi. Un grup de inițiativă maghiar susține că le-a acoperit pentru că ar fi fost amplasate ilegal

UPDATE: Portalul Transindex scrie că sacii de gunoi au fost îndepărtați de pe cruci (Sursa)

Crucile a zeci de eroi români amplasate de Primăria orașului băcăuan Dărmănești în Cimitirul Internaţional al Eroilor Valea Uzului au fost profanate, după cum arată fotografiile postate de un grup de inițiativă maghiar pe site-ul Erdely.ma. Un articol în limba maghiară postat pe site-ul citat și semnat de ”un grup de activiști anonimi” susține că respectivii activiști au acoperit crucile eroilor români, catalogate drept ”amplasate ilegal”.

Imaginile postate de grupul civic maghiar arată cum crucile au fost acoperite cu saci negri de gunoi lipiți cu bandă adezivă.

Cimitirul eroilor Valea Uzului este subiect de dispută între UDMR și autoritățile locale. Motivul este că Primăria Dărmănești a amenajat o parte a cimitirului pentru a amplasa și cruci ale unor eroi români lângă crucile eroilor maghiari, dar și italieni și ruși, deși Primăria comunei Sânmartin din Harghita susține că cimitirul se află pe teritoriul său. De asemenea, comunitatea maghiară susține că autoritățile române au amplasat crucile pe locul în care s-ar afla rămășițele pământești ale eroilor unguri.

UDMR a protestat față de intenția autorităților locale și a cerut guvernului Dăncilă să împiedice ceremonia de inaugurare care ar fi trebuit să aibă loc astăzi, 17 mai.

În cele din urmă, ceremonia de azi a fost amânată.

Cimitirul Valea Uzului e amplasat la granița dintre județele Harghita și Bacău.

Primăria Dărmăneşti, judeţul Bacău, a amânat ceremonia de inaugurare a parcelei eroilor români înhumaţi în Cimitirul Internaţional Valea Uzului, pentru care UDMR ceruse intervenţia premierului Dăncilă, edilul oraşului invocând faptul că nu doreşte ca evenimentul să aibă loc în campania electorală, arată Ziarul de Bacău.

În plus, Ministerul Culturii a transmis Primăriei Dărmăneşti o înștiințare oficială potrivit căreia proiectul de reabilitare a Cimitirului Internaţional al Eroilor Valea Uzului nu a primit avizul Comisiei pentru Monumente de For Public. Prin urmare, Primăria Dărmănești nu ar avea posibilitatea legală de a inaugura parcela eroilor români.

De asemenea, Inspectoratul Regional în Construcţii Nord-Est a transmis o adresă Prefecturii Bacău în care a avertizat că autorizaţia de construire semnată de primarul din Dărmăneşti, privind construirea unui monument în Cimitirul Internaţional Valea Uzului şi a 50 de cruci pentru eroii români, a fost emisă „cu nerespectarea prevederilor legislaţiei în vigoare”, mai arată Ziarul de Bacău.

Acțiunea militanților maghiari are loc pe fondul informațiilor că UDMR este în pericol să nu facă pragul necesar de 5% din totalul voturilor la alegerile europarlamentare, formațiunea condusă de Kelemen Hunor având nevoie de mobilizarea masivă a potențialilor votanți pentru a scăpa de emoții.

Foto: Crucile profanate din Cimitirul Valea Uzului